ACAP ยันชัดไม่เกี่ยว “ลีซซิ่งสีเทา” รุกสินเชื่อหลักประกันคุณภาพสูง
ACAP ยึดหลักธรรมาภิบาล ยืนยันไม่ใช้หุ้นเป็นหลักประกันแน่นอน! ลุยปล่อยหุ้นปี 4 พันลบ. 
17 มี.ค. 2560

น.ส. สุกัญญา สุขเจริญไกรศรี ประธานเจ้าหน้าที่บริหารบริษัท เอเชีย แคปปิตอล กรุ๊ป จำกัด (มหาชน) หรือ ACAP เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30 – 11.00 น. ถึงประเด็นข่าวของบริษัทจดทะเบียนผู้ดำเนินธุรกิจเกี่ยวกับเช่าซื้อแห่งหนึ่งได้นำหุ้นของบริษัทไปเป็นหลักทรัพย์ค้ำประกัน ซึ่งส่งผลให้เกิดความวิตกว่าบริษัทจดทะเบียนที่ดำเนินธุรกิจคล้ายคลึงกันนั้น อาจจะมีความเสี่ยงว่าจะทำธุรกรรมดังกล่าวเช่นเดียวกัน
โดย น.ส.สุกัญญา ชี้แจงว่า บริษัทไม่เกี่ยวข้องกับประเด็นดังกล่าว อีกทั้งไม่มีการใช้หุ้นของตัวเองมาเป็นหลักประกัน โดยมองว่าการที่บริษัทใช้หุ้นที่ซือขายอยู่ในตลาดหลักทรัพย์มาเป็นหลักประกันนั้นจะกระทบตัวบริษัทเอง จึงไม่มีแนวคิดที่จะใช้หุ้นมาเป็นหลักค้ำประกัน ทั้งนี้ยืนยันว่าคณะกรรมการของบริษัทยึดหลักธรรมภิบาล พร้อมที่จะเปิดเผยข้อมูลกับนักลงทุนและตอบคำถามกับตลาดหลักทรัพย์ในทุกๆ คำถาม
นอกจากนี้ได้ทำการยืนยันว่าการปล่อยกู้ของบริษัทนั้นมีหลักเกณท์การปล่อยสินเชื่อที่ชัดเจน ซึ่งการประเมินมูลค่าหลักทรัพย์ค้ำประกันนั้นจะต้องมีการประเมินมูลค่าโดยบริษัทที่ผ่านการรับรองจากสำนักคณะกรรมการกำกับตลาดหลักทรัพย์แห่งประเทศไทย (ก.ล.ต.) อย่างน้อย 2 ราย และหลักประกันต้องไม่ใช่หลักประกันที่ด้อยค่า โดยบริษัทจะใช้ที่ดินเปล่า หรือที่ดินที่มีสิ่งปลูกสร้าง ซึ่งเป็นสินทรัพย์ไม่ด้อยค่ามาเป็นหลักค้ำประกัน ขณะที่หลักทรัพย์ที่จะค้ำประกันได้จะต้องมีมูลค่า 200% ของมูลค่าสินเชื่อ กล่าวคือผู้กู้จะสามารถกู้ได้แค่ครึ่งหนึ่งของมูลค่าหลักทรัพย์ค้ำประกันเท่านั้น
ด้านพอร์ตสินเชื่อ บริษัทตั้งเป้าการเติบโตอย่างต่อเนื่องในทุกๆไตรมาส จากปัจจุบันที่มีลูกค้าต้องการสินเชื่อเพิ่มขึ้นอย่างต่อเนื่อง ขณะที่บริษัทเตรียมปล่อยหุ้นกู้ 4 พันล้านบาท โดยอยู่ระหว่างการจัดทำเรตติ้ง ซึ่งคาดว่าจะแล้วเสร็จได้ภายในเดือน พ.ค.60 